UDHËZIM

Nr. 21, datë 14.7.2025

PËR DISA SHTESA DHE NDRYSHIME NË UDHËZIMIN NR. 7, DATË 17.7.2013, “PËR MBROJTJEN E KAFSHËVE GJATË THERJES”

 Në mbështetje të pikës 4, të nenit 102, të Kushtetutës dhe pikës 5, të nenit 68, të ligjit nr. 10465, datë 29.9.2011, “Për shërbimin veterinar në Republikën e Shqipërisë”, të ndryshuar,

UDHËZOJ:

Në udhëzimin nr. 7 datë 17.7.2013, “Për mbrojtjen e kafshëve gjatë therjes”, bëhen këto shtesa dhe ndryshime:

1. Në kreun I, në pikën 4 pas shkronjës “s” shtohet shkronja “sh”, me këtë përmbajtje: 

sh) “Autoritet kompetent” nënkupton:

i. Autoriteti kompetent qendror ose autoritetet kompetente për organizimin e kontrolleve zyrtare dhe aktiviteteve të tjera zyrtare, në përputhje me legjislacionin në fuqi për kontrollet zyrtare;

ii. çdo institucion tjetër të cilit i është dhënë kjo përgjegjësi;

iii. autoritetet kompetente të shteteve të tjera.

2. Në aneksin I, të kreut I, në tabelën 3 bëhen këto shtesa dhe ndryshime:

a) titulli riformulohet “Metodat atmosferike të kontrolluara”;

b) pas numrit rendor 6 shtohet numri rendor 7 me këtë përmbajtje:

	7
	Trullosje me presion të ulët atmosferik
	Ekspozimi i kafshëve të vetëdijshme ndaj dekompresionit gradual me reduktimin e oksigjenit të disponueshëm në më pak se 5%.
	Pulat për mish deri në 4 kg peshë e gjallë.

Therje, depopullim dhe situata të tjera.
	Shpejtësia e dekompresionit.

Kohëzgjatja e ekspozimit.

Temperatura dhe lagështia e ambientit.
	Pika 
10.1–10.5


3. Në aneksin I, të kreut II, pas nënpikës 9.5 shtohet pika 10 dhe me këtë përmbajtje:

10. Trullosja me presion të ulët atmosferik

10.1 Gjatë fazës së parë, shpejtësia e uljes së presionit atmosferik nuk duhet të kalojë një ulje të presionit nga niveli standard i presionit atmosferik në nivelin e detit nga 760 Torr në 250 Torr, për një periudhë jo më të shkurtër se 50 sekonda.

10.2 Gjatë fazës së dytë, duhet të arrihet një presion minimal standard në nivelin e detit prej 160 Torr brenda 210 sekondave të mëvonshme.

10.3  Kurba e presionit në funksion të kohës duhet të rregullohet për të siguruar që të gjitha shpendët të jenë trullosur në mënyrë të pakthyeshme brenda ciklit të kohës.

10.4 Dhoma duhet të testohet për rrjedhje dhe matësit e presionit duhet të kalibrohen para çdo seance veprimtarie dhe jo më rrallë se një herë në ditë.

10.5 Duhet të mbahen të dhëna për presionin absolut të vakumit, kohën e ekspozimit, temperaturën dhe lagështinë për të paktën një vit.

4. Në aneksin II, pas nënpikës 6.3, shtohet pika 7 me këtë përmbajtje:

7. Trullosja me presion të ulët atmosferik.

7.1 Pajisjet për trullosjen me presion të ulët atmosferik do të dizenjohen dhe ndërtohen për të siguruar një vakum të dhomës që mundëson dekompresimin të ngadaltë dhe gradual me uljen e oksigjenit të disponueshëm dhe mbajtjen e presionit minimal.

7.2 Sistemi duhet të jetë i pajisur për të matur vazhdimisht, shfaqur dhe regjistruar presionin absolut të vakumit, kohën e ekspozimit, temperaturën, lagështinë dhe për të dhënë një paralajmërim të qartë vizual dhe të dëgjueshëm nëse presioni devijon nga nivelet e kërkuara. Pajisja duhet të jetë e dukshme për stafin.

5. Për zbatimin e këtij udhëzimi ngarkohen Drejtoria e Përgjithshme e Zhvillimit në Fushën e Sigurisë Ushqimore, Veterinarisë, Mbrojtjes së Bimëve dhe Peshkimit, Autoriteti Kombëtar i Veterinarisë dhe Mbrojtjes së Bimëve dhe Autoriteti Kombëtar i Ushqimit.

6. Ky udhëzim hyn në fuqi pas botimit në Fletoren Zyrtare dhe i fillon efektet nga data 1.9.2027.

